Il-Kummissjoni Ewropea approvat skema ta' għajnuna mill-Istat Malti biex issostni l-ekonomija fil-kuntest tal-pandemija tal-coronavirus. L-iskema ġiet approvata skont il-Qafas Temporanju għall-għajnuna mill-Istat b'sostenn tal-ekonomija fil-kuntest tal-pandemija COVID-19. Il-Viċi President Eżekuttiv Margrethe Vestager, li hija responsabbli mill-politika tal-kompetizzjoni, qalet: “Din l-iskema Maltija ta' EUR 350 miljun tfisser li se jkunu jistgħu jingħataw garanziji tal-gvern b'sostenn għall-ekonomija Maltija matul il-pandemija tal-coronavirus. Se tkun ta' għajnuna biex in-negozji jkopru l-bżonnijiet immedjati ta' kapital operatorju, u biex ikomplu l-attivitajiet tagħhom f'dawn iż-żminijiet diffiċli. Aħna għadna għaddejjin b'ħidma mill-qrib mal-Istati Membri biex niżguraw li l-miżuri ta' appoġġ nazzjonali jkunu jistgħu jiġu implimentati f'waqthom, b'mod koordinat u effettiv, f'konformità mar-regoli tal-UE.” Il-miżura ta' appoġġ ta' Malta Malta nnotifikat lill-Kummissjoni skont il-Qafas Temporanju skema ta' garanzija għal self ta' kapital operatorju mogħti mill-banek kummerċjali bħala sostenn lil kumpaniji milquta mill-pandemija tal-coronavirus. L-iskema għandha baġit stmat ta' EUR 350 miljun. Il-Kummissjoni sabet li l-miżura Maltija hija konformi mal-kundizzjonijiet stabbiliti fil-Qafas Temporanju. B'mod partikolari: (i) l-ammont ta' self sottostanti għal kull kumpanija huwa marbut mal-kopertura tal-bżonnijiet ta' likwidità tagħha għall-futur prevedibbli, (ii) il-garanziji se jingħataw biss sal-aħħar ta' din is-sena, (iii) il-garanziji huma limitati għal massimu ta' sitt snin, u (iv) il-premium ta' tariffi ta' garanzija ma jaqbżux il-livelli previsti mill-Qafas Temporanju. Il-Kummissjoni kkonkludiet li l-miżura hija meħtieġa, xierqa u proporzjonata biex tirrimedja taħwid serju fl-ekonomija ta' Stat Membru, f'konformità mal-Artikolu 107(3)(b) tat-TFUE u mal-kundizzjonijiet stabbiliti fil-Qafas Temporanju. Abbażi ta' dan, il-Kummissjoni approvat il-miżuri skont ir-regoli tal-UE dwar l-għajnuna mill-Istat. Kuntest Il-Kummissjoni adottat Qafas Temporanju li jippermetti lill-Istati Membri jużaw il-flessibbiltà sħiħa prevista skont ir-regoli dwar l-għajnuna mill-Istat biex isostnu l-ekonomija fil-kuntest tal-pandemija tal-COVID-19. Il-Qafas Temporanju jipprovdi għal ħames tipi ta' għajnuna, li jistgħu jiġu konċessi mill-Istati Membri: (i) Għotjiet diretti, benefiċċji selettivi fuq it-taxxa u ħlasijiet bil-quddiem: L-Istati Membri se jkunu jistgħu joħolqu skemi li jagħtu sa EUR 800,000 lil kumpanija biex tkun tista' tindirizza l-ħtiġijiet urġenti li tiffaċċja b'rabta mal-likwidità. (ii) Garanziji tal-Gvern għal self li jingħata mill-banek lill-kumpaniji: L-Istati Membri se jkunu jistgħu jipprovdu garanziji tal-gvern biex jiżguraw li l-banek jibqgħu isellfu lill-klijenti li jkunu jeħtieġu dan is-self. Dawn il-garanziji tal-gvern jistgħu jkopru self biex jgħinu lin-negozji jkopru l-ħtiġijiet immedjati ta' kapital operatorju u ta' investiment. (iii) Self pubbliku sussidjat lill-kumpaniji: L-Istati Membri se jkunu jistgħu jsellfu lill-kumpaniji b'rati tal-imgħax favorevoli. Dan is-self jista' jgħin lin-negozji jkopru l-ħtiġijiet immedjati għal kapital operatorju u ta' investiment. (iv) Salvagwardji għall-banek li jgħaddu l-għajnuna mill-Istat lill-ekonomija reali: Xi Stati Membri qegħdin jippjanaw li jibnu fuq il-kapaċitajiet eżistenti tal-banek li jsellfu, u jużawhom bħala mezzi ta' sostenn għan-negozji – b'mod partikolari għall-kumpaniji ta' daqs żgħir u medju. Il-Qafas jagħmilha ċara li din it-tip ta' għajnuna titqies bħala għajnuna diretta lill-klijenti tal-banek, u mhux lill-banek infushom, u jagħti gwida dwar kif tista' tiġi żgurata l-anqas distorsjoni possibbli fejn tidħol il-kompetizzjoni bejn il-banek. (v) Assigurazzjoni għall-esportazzjoni bi kreditu għal żmien qasir: Il-Qafas introduċa aktar flessibbiltà dwar kif ikun jista' jintwera li ċerti pajjiżi ma jkunux ta' riskju kummerċjabbli, u b'hekk Stat ikun jista' joħroġ assigurazzjoni għall-esportazzjoni bi kreditu għal żmien qasir fejn ikun meħtieġ. Fis-27 ta' Marzu, il-Kummissjoni kompliet testendi din il-flessibbiltà: wara konsultazzjoni pubblika urġenti, il-Kummissjoni ddeċidiet li temenda l-Anness biex temporanjament tneħħi l-pajjiżi kollha mil-lista ta' “riskju kummerċjabbli” skont il-Komunikazzjoni dwar l-assigurazzjoni għall-esportazzjoni bi kreditu għal żmien qasir. Dan se jagħmel l-assigurazzjoni għall-esportazzjoni bi kreditu għal żmien qasir disponibbli b'mod usa' fid-dawl tal-kriżi attwali marbuta mal-pandemija tal-coronavirus. Wara l-emenda, l-assiguraturi tal-Istati se jkunu jistgħu fil-prinċipju jaġixxu u jipprovdu assigurazzjoni għall-esportazzjoni bi kreditu għal żmien qasir għall-pajjiżi kollha, mingħajr il-ħtieġa li l-Istat Membru involut jagħti prova li l-pajjiż rispettiv ikun temporanjament “mhux kummerċjabbli”. Din l-emenda se tibqa' fis-seħħ sal-31 ta' Diċembru 2020, bil-possibbiltà li jkun hemm evalwazzjoni qabel dan. Il-Qafas Temporanju jippermetti lill-Istati Membri jikkombinaw ma' xulxin il-miżuri kollha ta' sostenn, ħlief għal self u garanziji għall-istess self u li jkunu jeċċedu l-livelli previsti mill-Qafas Temporanju. Il-Qafas Temporanju jippermetti wkoll lill-Istati Membri jikkombinaw il-miżuri kollha ta' sostenn konċessi skont il-Qafas Temporanju ma' possibbiltajiet eżistenti biex tingħata għajnuna de minimis sa EUR 200 000 fuq tliet snin fiskali. Fl-istess ħin, l-Istati Membri jridu jimpenjew ruħhom li jevitaw kumulu mhux dovut ta' miżuri ta' sostenn għall-istess kumpaniji biex is-sostenn jiġi limitat biex jissodisfa l-bżonnijiet attwali tagħhom. Barra minn dan, il-Qafas Temporanju jikkumplimenta l-bosta possibbiltajiet l-oħra li diġà huma disponibbli għall-Istati Membri biex itaffu l-impatt soċjoekonomiku tal-epidemija tal-COVID-19, b'konformità mar-regoli tal-UE dwar l-għajnuna mill-Istat. Fit-13 ta' Marzu 2020 l-Kummissjoni adottat Komunikazzjoni dwar Rispons ekonomiku koordinat għat-tifqigħa tal-COVID-19 li tistabbilixxi dawn il-possibbiltajiet. Pereżempju, l-Istati Membri jistgħu jagħmlu tibdil li ġeneralment ikun applikabbli għan-negozji (pereż. id-differiment tat-taxxi, jew is-sussidjar ta' xogħol b'ħinijiet aqsar fost is-setturi kollha), li ma jaqax taħt ir-regoli dwar l-Għajnuna mill-Istat. Jistgħu wkoll jagħtu kumpens lil dawk il-kumpaniji li jkunu ġarrbu ħsara minħabba l-pandemija tal-coronavirus jew b'kaġun dirett tagħha. Il-Qafas Temporanju se jibqa' fis-seħħ sa tmiem Diċembru 2020. Bil-għan li tiġi żgurata ċ-ċertezza legali, qabel dik id-data l-Kummissjoni se tivvaluta jekk ikunx hemm il-bżonn ta' xi estensjoni. Il-verżjoni mhux kunfidenzjali tad-deċiżjoni se ssir disponibbli taħt in-numru tal-każ SA.56843 fir-Reġistru tal-Għajnuna mill-Istat u fuq is-sit tal-kompetizzjoni tal-Kummissjoni ladarba jkunu riżolti xi kwistjonijiet ta' kunfidenzjalità li jista' jkun hemm. Il-pubblikazzjonijiet ġodda dwar id-deċiżjonijiet dwar l-għajnuna mill-Istat fuq l-internet u fil-Ġurnal Uffiċjali huma elenkati fuq State Aid Weekly e-News. Tista' tinkiseb aktar informazzjoni dwar il-qafas temporanju u dwar azzjoni oħra li ħadet il-Kummissjoni biex tindirizza l-impatt ekonomiku tal-pandemija tal-coronavirus hawnhekk.